Viorel Hușanu, președintele Sanitas București, a declarat miercuri, pentru B1 TV, că se va ajunge la grevă generală și în Sănătate dacă Guvernul nu va îndeplini revendicările angajaților.
Hușanu a explicat faptul că premierul Nicolae Ciucă a promis deja îndeplinirea unor solicitări, dar ei nu mai cred nimic până nu văd faptele. În schimb, în ceea ce privește principala revendicare, cea privind aplicarea în totalitate a Legii salarizăii 153/2017, nu există până acum o soluție nici măcar la nivel declarativ.
Liderul de sindicat a insistat că, la fel ca profesorii, ei nu mai cred în ce spun guvernanții, așa că până nu văd că le sunt efectiv îndeplinite cerințele, nu se vor opri din proteste.
Declarațiile au fost făcute în cadrul emisiunii "Politica Zilei", moderată de Ioana Constantin pe B1 TV.
"Azi am început greva de atenționare, greva japoneză cu banderolă, și peste 100.000 de colegi din Sănpătate și Asistență Socială poartă aceste banderole în semn de protest față de politica Guvernului de a ne uita practic. Am fost buni în pandemie, acum ne simțim uitați de către cei care ne conduc.
Nu am început acum strângerea de semnături, noi avem peste 80.000 de semnături strânse acum, iar colegii mei doar așteaptă semnalul pentru a intra în grevă generală.
Noi încă negociem cu Guvernul și vrem să le dăm timp așa încât să fie soluționate revendicările noastre.
Ne-am întâlnit la nivelul Guvernului inclusiv cu premierul, care ne-a promis că cele mai multe dintre revendicările noastre pot fi soluționate. Însă cea mai importantă revendicare nu și-a găsit soluționare nici măcar la nivel declarativ, anume am solictat aplicarea în integralitate a Legii 153/2017 (Legea salarizării) care să producă creșteri de venituri pentru toată lumea, de la infirmiere, la brancardieri, la asistenți și la medici.
Ce ni se propus e acordarea Anexei nr. 2, înțeleg că vor adopta mâine prin Ordonanță de Urgență, care asigură creșteri doar pentur o mică parte, anume infirmierele, brancardierii și ne va crea o mare problemă, că vor avea cât asistentul medical sau peste asistentul medical și atunci revendicările noastre nu vor fi soluționate și clar ne va împinge spre acea grevă generală", a declarat liderul Sanitas București.
Joi va fi un protest, dar al unei alte federații sindicale din Sănătate. În schimb, "calendarul Sanitas e de a merge până la grevă generală dacă aceste propuneri ale noastre și acceptate de Guvern nu se vor concretiza până la 15 iunie", .
"Nu e de dorit o grevă în Sănătate că vorbim de viața pacienților. Nimeni nu-și dorește să pună în pericol viața pacientului, dar eu nu văd acum soluții. Sunt doar promisiuni, iar noi până nu vedem ceva concret, precum cei din învățământ, nu mai credem și nu ne vom opri din proteste", a mai declarat Viorel Hușanu, pentru B1 TV.